Na temelju članka 15. stavka 2. Zakona o javnoj nabavi (»Narodne novine«, br. 120/16, 114/22 i 48/26) i članka 29. Statuta Ekonomskog fakulteta Sveučilišta u Rijeci, dekan Ekonomskog fakulteta Sveučilišta u Rijeci donosi
PRAVILNIK
O PROVEDBI POSTUPAKA JEDNOSTAVNE NABAVE 

I. OPĆE ODREDBE
Članak 1.
Predmet Pravilnika
(1) Ovim Pravilnikom uređuju se pravila, uvjeti i način provedbe postupaka jednostavne nabave robe, usluga i radova koje provodi Ekonomski fakultet Sveučilišta u Rijeci (u daljnjem tekstu: Fakultet).
(2) Ovaj Pravilnik primjenjuje se na nabavu:
· robe i usluga procijenjene vrijednosti manje od 50.000,00 eura bez poreza na dodanu vrijednost (PDV-a), 
· radova procijenjene vrijednosti manje od 100.000,00 eura bez poreza na dodanu vrijednost (PDV-a), 
za koju sukladno Zakonu o javnoj nabavi ne postoji obveza provedbe postupaka javne nabave.
(3) Postupci jednostavne nabave provode se na način kojim se osigurava učinkovito i ekonomično trošenje javnih sredstava te tržišno natjecanje, uz poštovanje načela javne nabave.
(4) Jednostavna nabava provodi se u skladu s Financijskim planom i Planom nabave Fakulteta.
(5) U provedbi postupaka jednostavne nabave koriste se elektronička sredstva komunikacije kada je to propisano Zakonom ili ovim Pravilnikom.
Članak 2.
Načela provedbe postupaka
(1) Prilikom provedbe postupaka jednostavne nabave iz ovog Pravilnika, Naručitelj je obvezan u odnosu na sve gospodarske subjekte voditi računa o načelima javne nabave, sprječavanju, prepoznavanju i uklanjanju sukoba interesa i mogućnosti primjene elektroničkih sredstava komunikacije.


Članak 3.
Sprječavanje sukoba interesa
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Na sprječavanje, prepoznavanje i uklanjanje sukoba interesa na odgovarajući se način primjenjuju odredbe važećeg Zakona o javnoj nabavi.
Članak 4.
Pokretanje postupka
(1) Postupak jednostavne nabave pokreće se podnošenjem zahtjeva za nabavu putem informacijskog sustava Fakulteta (EBA DMS).
(2) Zahtjev za nabavu osobito sadrži:
· podatke o podnositelju zahtjeva, 
· naziv predmeta nabave, 
· evidencijski broj iz Plana nabave, kada je primjenjivo, 
· procijenjenu vrijednost nabave, 
· izvor financiranja, 
· obrazloženje potrebe za nabavom, 
· tehničku specifikaciju, troškovnik ili ponudu, kada je primjenjivo, 
· drugu dokumentaciju potrebnu za provedbu postupka. 
(3) Zahtjev za nabavu odobravaju osobe ovlaštene sukladno unutarnjem ustrojstvu Fakulteta.
Članak 5.
Stručno povjerenstvo
(1) Stručno povjerenstvo imenuje se za postupke jednostavne nabave koji se provode sukladno članku 7. ovoga Pravilnika.
(2) Stručno povjerenstvo ima najmanje dva člana.
(3) Jedan član stručnog povjerenstva može biti osoba koja nije zaposlenik Fakulteta, ako je to potrebno zbog stručnosti ili prirode predmeta nabave.
(4) Stručno povjerenstvo priprema i provodi postupak jednostavne nabave te izrađuje prijedlog odluke o odabiru ili poništenju postupka.
(5) Ustrojstvena jedinica nadležna za poslove javne nabave pruža stručnu i administrativnu potporu u provedbi postupaka jednostavne nabave, osobito u pripremi dokumentacije, provedbi postupka putem Elektroničkog oglasnika javne nabave Republike Hrvatske (EOJN RH), komunikaciji s gospodarskim subjektima te izradi prijedloga odluka i drugih akata u postupku.
II. PROVEDBA POSTUPAKA JEDNOSTAVNE NABAVE
Članak 6.
Nabava procijenjene vrijednosti manje od 15.000,00 eura
(1) Nabava robe, usluga ili radova čija je procijenjena vrijednost manja od 15.000,00 eura bez PDV-a provodi se izravnim ugovaranjem, izdavanjem narudžbenice ili sklapanjem ugovora s gospodarskim subjektom po izboru Fakulteta, na temelju jedne ponude prethodno zatražene elektroničkim, telefonskim ili drugim odgovarajućim putem.
(2) Narudžbenica ili ugovor sadrži najmanje podatke o Fakultetu, gospodarskom subjektu, predmetu nabave, količini, jediničnoj i ukupnoj cijeni te roku i mjestu isporuke robe, pružanja usluge ili izvođenja radova.
(3) Za nabavu iz stavka 1. ovoga članka mogu se koristiti elektronička sredstva komunikacije.
(4) Dekan može odlučiti da se i nabava iz stavka 1. ovoga članka provede primjenom postupka propisanog za nabave procijenjene vrijednosti jednake ili veće od 15.000,00 eura.
Članak 7.
Nabava procijenjene vrijednosti veće od 15.000,00 eura
(1) Nabava čija je procijenjena vrijednost jednaka ili veća od 15.000,00 eura (bez PDV-a), a manja od 50.000,00 eura za nabavu robe i/ili usluga, odnosno manja od 100.000,00 eura za nabavu radova, provodi se na temelju odluke dekana o pokretanju postupka jednostavne nabave koja obvezno sadrži:
· naziv predmeta nabave, 
· evidencijski broj nabave, 
· procijenjenu vrijednost nabave, 
· izvor planiranih sredstava i 
· podatke o članovima stručnog povjerenstva. 
(2) Stručno povjerenstvo, uz stručnu i administrativnu potporu ustrojstvene jedinice nadležne za poslove javne nabave, izrađuje tehničke specifikacije, priprema dokumentaciju o nabavi, provodi pregled i ocjenu ponuda te sastavlja prijedlog odluke o odabiru ili poništenju.
(3) Postupak jednostavne nabave iz stavka 1. ovoga članka dovršava se izdavanjem narudžbenice ili sklapanjem ugovora.
(4) Ako je procijenjena vrijednost jednostavne nabave od 15.000,00 eura do 25.000,00 eura za nabavu roba i usluga, odnosno od 15.000,00 eura do 45.000,00 eura za nabavu radova, postupak se provodi korištenjem modula za jednostavnu nabavu u Elektroničkom oglasniku javne nabave Republike Hrvatske (EOJN RH), sukladno Zakonu o javnoj nabavi, pozivom na jednu ili više adresa.
(5) Za nabavu robe i usluga čija je procijenjena vrijednost od 25.000,00 eura do 50.000,00 eura te za nabavu radova čija je procijenjena vrijednost od 45.000,00 eura do 100.000,00 eura postupak jednostavne nabave provodi se putem javne objave u modulu jednostavne nabave EOJN RH.
(6) Iznimno od stavka 5. ovoga članka, postupak jednostavne nabave može se provesti sukladno stavku 4. ovoga Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(7) Razlozi za primjenu iznimke iz stavka 6. ovoga članka navode se i obrazlažu u objavi u modulu jednostavne nabave EOJN RH.
(8) Poziv za javno prikupljanje ponuda objavljuje se neograničenom broju gospodarskih subjekata, a istodobno se može uputiti i na adresu jednog ili više gospodarskih subjekata po izboru Naručitelja.
Članak 8.
Poziv na dostavu ponuda
(1) Poziv za dostavu ponuda mora biti jasan, razumljiv i nedvojben te izrađen na način koji ponuditeljima omogućuje izradu usporedive ponude. Poziv za dostavu ponuda upućuje se odnosno objavljuje na dokaziv način.
(2) Sadržaj Poziva za dostavu ponuda određuje se ovisno o predmetu nabave.
(3) Poziv za dostavu ponuda u pravilu sadrži:
· podatke o Naručitelju (naziv, adresu, OIB, kontakt podatke);
· predmet nabave, opis, količinu i tehničke specifikacije, troškovnik, mjesto i rok izvršenja;
· procijenjenu vrijednost nabave;
· kriterij za odabir ponude;
· uvjete sposobnosti gospodarskog subjekta i traženu dokumentaciju;
· rok, način i mjesto dostave ponuda;
· rok valjanosti ponude;
· uvjete plaćanja i odredbe o jamstvima, ako se traže;
· podatak o pravnoj zaštiti. 
(4) Ako Fakultet zahtijeva jamstvo, u Pozivu za dostavu ponuda određuje vrstu, sredstvo, uvjete i rok trajanja jamstva. Fakultet ne može odrediti isključivo novčani polog kao sredstvo jamstva.
(5) Ako je to propisano Zakonom ili ovim Pravilnikom, Poziv za dostavu ponuda objavljuje se ili upućuje putem modula za jednostavnu nabavu EOJN RH.
(6) Ponude se dostavljaju na način određen Pozivom za dostavu ponuda.
(7) Ponude pristigle nakon isteka roka za dostavu ponuda neće se razmatrati.
Članak 9.
Stručno povjerenstvo otvara pravodobno zaprimljene ponude po isteku roka za njihovu dostavu te sastavlja zapisnik o otvaranju, pregledu i ocjeni ponuda te prijedlog odluke o odabiru ili poništenju postupka, koje dostavlja dekanu.
Članak 10.
(1) Kriterij za odabir ponude je ekonomski najpovoljnija ponuda ili najniža cijena.
(2) Kriterij za odabir određuje se u Pozivu za dostavu ponuda.
(3) Ako se primjenjuje kriterij ekonomski najpovoljnije ponude, u Pozivu za dostavu ponuda navode se kriteriji i način njihova vrednovanja.
(4) Rok za dostavu ponuda ne može biti kraći od 7 (sedam) dana od dana slanja ili objave Poziva za dostavu ponuda, osim u slučaju žurne nabave.
(5) Otvaranje ponuda nije javno.
Članak 11.
Odluka o odabiru
(1) Na temelju rezultata pregleda i ocjene ponuda dekan donosi odluku o odabiru ekonomski najpovoljnije ponude odnosno ponude s najnižom cijenom, ovisno o kriteriju određenom u Pozivu za dostavu ponuda.
(2) Odluka o odabiru sadrži najmanje:
· naziv naručitelja, 
· predmet nabave, 
· naziv odabranog ponuditelja, 
· cijenu odabrane ponude, 
· razloge odabira (obrazloženje odluke).
(3) Za odabir je dovoljna jedna valjana ponuda koja ispunjava sve uvjete iz Poziva za dostavu ponuda.
(4) Ako su dvije ili više ponuda jednako rangirane prema kriteriju za odabir, odabrat će se ponuda koja je zaprimljena ranije.
(5) Ponuda čija je cijena bez PDV-a jednaka ili veća od 50.000,00 eura za robu i usluge odnosno 100.000,00 eura za radove odbit će se.
(6) Ponuda čija je cijena veća od osiguranih sredstava za nabavu odbit će se ako Fakultet ne može osigurati dodatna sredstva.
Članak 12.
Odustanak odabranog ponuditelja
Ako odabrani ponuditelj odbije sklopiti ugovor, odustane od svoje ponude za vrijeme njezine valjanosti ili ne dostavi tražene izjave, dokaze ili jamstva, Fakultet može ponovno rangirati preostale valjane ponude i donijeti odluku o odabiru sljedeće najpovoljnije ponude, pod uvjetom da je takva mogućnost predviđena Pozivom za dostavu ponuda.
Članak 13.
Poništenje postupka
(1) Fakultet će poništiti postupak jednostavne nabave ako:
· nije pristigla nijedna ponuda, osim u slučaju iz članka 6. ovoga Pravilnika, 
· nakon pregleda i ocjene ponuda ne preostane nijedna valjana ponuda. 
(2) Fakultet može poništiti postupak jednostavne nabave i iz drugih opravdanih razloga do sklapanja ugovora ili izdavanja narudžbenice, pri čemu razlozi poništenja moraju biti obrazloženi.
(3) Odluku o poništenju postupka donosi dekan. Odluka sadrži najmanje predmet nabave i razloge poništenja.
Članak 14.
Dostava odluka
(1) Odluka o odabiru ili odluka o poništenju donosi se u roku od 30 dana od isteka roka za dostavu ponuda.
(2) Odluka se zajedno sa zapisnikom o pregledu i ocjeni ponuda dostavlja svim ponuditeljima na dokaziv način.


Članak 15.
Prigovor
(1) U postupcima jednostavne nabave procijenjene vrijednosti veće od 15.000,00 eura gospodarski subjekt može izjaviti prigovor na odluku o odabiru ili odluku o poništenju, ako je sudjelovao u postupku nabave.
(2) Prigovor se podnosi dekanu u roku od 5 (pet) dana od dana dostave odluke. Prigovor sadrži podatke o podnositelju, oznaku postupka, opis povrede, dokaze i potpis.
(3) O prigovoru odlučuje dekan u roku od 10 (deset) dana od primitka, odbacivanjem, odbijanjem ili usvajanjem prigovora.
(4) Odluka o prigovoru dostavlja se podnositelju na dokaziv način.
(5) Odluka o prigovoru je konačna. Protiv odluke se može pokrenuti upravni spor.
Članak 16.
Sklapanje ugovora
(1) S odabranim ponuditeljem sklapa se ugovor koji mora biti u skladu s uvjetima iz Poziva za dostavu ponuda i odabranom ponudom.
(2) Ugovor se sklapa u roku od 15 dana od dana donošenja odluke o odabiru, osim ako priroda predmeta nabave, složenost postupka ili drugi opravdani razlozi zahtijevaju drukčije.
Članak 17.
Kontrola izvršenja ugovora
(1) Naručitelj prati izvršenje ugovora i osigurava da se isporuka robe, izvođenje radova ili pružanje usluga provodi sukladno ugovorenim uvjetima.
(2) Fakultet tijekom izvršenja ugovora može provjeravati pridržava li se ugovaratelj obveza iz članka 4. stavka 4. Zakona o javnoj nabavi te u tu svrhu zatražiti odgovarajuće dokaze.
Članak 18.
Plan nabave i Registar ugovora
(1) Na planiranje nabave i vođenje Registra ugovora na odgovarajući se način primjenjuju odredbe Zakona o javnoj nabavi.
(2) Plan nabave i Registar ugovora, kao i njihove izmjene i dopune, objavljuju se na mrežnim stranicama Fakulteta te u Elektroničkom oglasniku javne nabave Republike Hrvatske (EOJN RH), sukladno Zakonu o javnoj nabavi.
(3) U Planu nabave i Registru ugovora navode se svi predmeti nabave za koje postoji obveza evidentiranja sukladno Zakonu o javnoj nabavi.
Članak 19.
Izrada Plana nabave
(1) Fakultet donosi plan nabave za kalendarsku godinu sukladno članku 28. Zakona.
(2) U plan nabave i registar ugovora unose se predmeti nabave čija je procijenjena vrijednost jednaka ili veća od 5.000,00 eura bez PDV-a.
(3) Plan nabave, sve njegove izmjene i dopune te registar ugovora i okvirnih sporazuma Naručitelj objavljuje u Elektroničkom oglasniku javne nabave Republike Hrvatske (u daljnjem tekstu: EOJN RH).
(4) U registar ugovora unose se i ugovori sklopljeni temeljem izuzeća od primjene Zakona iz članaka 33. i 34. Zakona, uz obrazloženje razloga za izuzeće.
IX. PRIJELAZNE I ZAVRŠNE ODREDBE
Članak 20.
Postupci jednostavne nabave započeti prije stupanja na snagu ovoga Pravilnika dovršit će se prema odredbama Pravilnika koji je bio na snazi u vrijeme njihova pokretanja.
Članak 21.
(1) Ovaj Pravilnik objavit će se na mrežnim stranicama Fakulteta te učiniti dostupnim u Elektroničkom oglasniku javne nabave Republike Hrvatske (EOJN RH).
(2) Ovaj Pravilnik stupa na snagu osmoga dana od dana objave na mrežnim stranicama Fakulteta a primjenjuje se od 01. rujna 2026. godine.
Dekan

